Fil 1:12 Paulus het 'n goeie band met die gemeente van Filippi gehad. Hy was ook de man die deur die Gees se leiding die evangelie van Jesus Christus in hierdie stad gebring het. As jy menslik kyk, is hy die stigter van die kerk in Filippi. Dan kom die boodskap dat Paulus gevangegeneem is. Hy is in die tronk. Hy was eers in die tronk in Caesarea en is na 2 jaar is hy na Rome oorgebring. Hy word ook daar gevange gehou. Dit lyk daarop dat dit die gemeente in Filippi geskok het. Hoe moet dit nou verder? Gaan dit nie beteken dat die kerk groot skade gaan lei nie? Gaan die mense nie nog meer bang wees om na die evangelie te kom luister nie? As hulle Paulus aan die doodstraf moet verloor hoe gaan dit dan verder met Christus se kerk? Ook ons kan in 'n gemeente of in 'n kerkverband baie sterk op sekere mense gerig wees. As hulle wegval hoe moet dit dan verder? Gaan alles dan as 'n kaartehuis instort? As die Here mense wegneem wat baie in Sy kerk beteken, is dit ook om ons daarop te wys dat ons self ons verantwoordelikheid moet neem. Dat Hy Sy Gees wil gee om ook sonder hierdie steunpilaar Sy lewende gemeente te kan wees! Die krag daarvoor kan ons soek en vind by Christus. Een is ons Meester wat deur Sy Gees daarvoor die geeskrag wil gee. Paulus vertel selfs dat die Here die dinge wat so nadelig lyk, gebruik het tot bevordering van die evangelie. Die HERE wys Sy krag in swakheid. Niks kan Sy werk stop nie. Ook nie die keiser en die tronk nie.